امریکا، ناتو د افغانستان پر تګلارې غور کوي
ولسمشر اوباما خپل افغان سیال ته ویلي چې ډیر ژر به له افغانستان نه د امریکا د دفاع او ملاتړ د پراختیا په اړه پریکړه اعلان کړي.
د افغانستان وروستیو حالاتو په ځانگړې توگه د کندز وروستي کړکیچ د امریکا متحده ایالات او د ناتو متحدین اندیښمن کړي او غواړي د خپلې تګلارې په هکله بیا غور وکړي. د ناتو عمومي منشي ینز شتولتنبرګ د پنجشنبې په ورځ په بروکسل کې د ناټو د دفاع وزیرانو په غونډې کې وویل "مونږ به د افغانستان په حالاتو او همداشان د پوځي مشورې لپاره د ناتو د شتون لپاره د یوې اډې په ضرورت غور وکړو". ښاغلي شتولتنبرګ وویل چې ناتو په افغانستان کې امنیتي حالات او د افغان ځواکونو ظرفیتونه څیړي او د دغو ارزونو په بنسټ به د خپل ماموریت په هکله پریکړه وکړي. ناټو دا مهال په افغانستان ناجګړه ایز ماموریت لري او یوازې د افغان ځواکونو پر روزنې او سمبالښت ټینګار کوي. ښاغلي شتولتنبرگ دا هم وویل چې ناتو تر اوسه د خپل غوڅ ملاتړ ماموریت په اړه وروستی تصمیم نه دی نیولی خو د هغه په وینا پرته له شکه ناتو به د افغانانو ملاتړ ته دوام ورکړي. د چهارشنبې په ماښام امریکايي ولسمشر باراک اوباما او افغان ولسمشر محمد اشرف غني هم د ټلیفون له لارې خبرې وکړي. د افغان ولسمشر دفتر په یوې خبرپانۍ کې وویل چې ولسمشر باراک اوباما به له افغانستان نه د امریکا د "دفاع، ملاتړ او لا ډېرو مرستو" په اړه ډیر ژر پریکړه اعلان کړي. که څه هم چې په دې هکله زیات څه نه دي ویل شوي خو د واشنگتن پست ورځپانې درې ورځې مخکې راپور ورکړ چې جمهور رئیس اوباما په جدي توگه د یو پلان په ارزونه بوخت دی چې له مخې یې په افغانستان کې د ٢٠١٦ کال وروسته هم ۵۰۰۰ امریکایي سرتیري په افغانستان کې پاتې شي. د دې سره جوخت د امریکا د کانگرس د سنا مجلس د دفاعي کمیټې رئیس جان مک کین دوه ورځې دمخه د افغانستان نه د امریکایي ځواکونو د بشپړه وتلو عواقبو ته په اشارې خبرداری ورکړی او ویلي یې دي چې د امریکا متحده ایالات باید په افغانستان کې دایمي پوځي شتون ولري. عارف عثمانزوی د رادیو، تلویزیون او ویب ژورنالیست او اډیټر دی.